Cucina campana

'A cucina campana è, comme tutte 'e cucine reggionale, ammagliata ê prudotte e ô crima d''o luoco, e risente forte forte d''e riggine grieche d''a pupulazione, quanto ad ausanze, lengua ed -ovviamente- alementazione.

Nce songo tuttavota d''e differenze tra 'e preparazione culinarie d''e singole pruvince. Ad esempio, 'e legumme (ca pure songo canusciute 'n tutt'ô territorio), n''a cucina 'e ll'avellinese so' servite comme primme piatte ma pure comme cuntuorno e comme piatto unneco, pe ttramente 'int'ô napulitano (zona cchiù attacata a tradizione marinare) fanno pparte 'e ricette recenale comme chillo d''e fasule cu 'e cozzeche.

Simbolo 'e chesta cucina è certamente 'a pizza margherita, preparata cu' pummarola, muzzarella 'e vufera e vasenicola , ca tene 'e culure d'a bannera italiana e fuje priparata â primma vota quanno a riggina Margherita venette 'n visita a Napule. Già 'o rre Ferdinando IV s'era fatto fa nu furno pe' cocere 'e ppizze int'a Reggia 'e Capemonte. 
N'ata spicialità è 'o cazone, ca po essere fatto ô furno o fritto, 'mbuttunat'e ricotta, salame, pepe, muzzarella o provola, cicule.